b'\n_START_ARTICLE_\nBorgine Sofies vei\n_START_PARAGRAPH_\nBorgine Sofies vei er en vei p\xc3\xa5 Steinberg i Nedre Eiker kommune. Fra 2020 vil Steinberg v\xc3\xa6re en del av Drammen kommune. Veien  g\xc3\xa5r fra Steinbergveien ned til Drammenselva og slutter der g\xc3\xa5rden \xc3\x98en l\xc3\xa5._NEWLINE_Steinberg skole har adresse Borgine Sofies vei 2.\n_START_SECTION_\nNavnevalget\n_START_PARAGRAPH_\nI forbindelse med kommunesammensl\xc3\xa5ing av Nedre Eiker, Svelvik og Drammen kommuner til nye Drammen kommune, m\xc3\xa5tte en rekke veier bytte navn. Tunveien p\xc3\xa5 Steinberg var en av disse. Borgine Sofie \xc3\x98en er fra g\xc3\xa5rden \xc3\x98en, hvor denne veien var grensen. Hun er knyttet til b\xc3\xa5de t\xc3\xb8mmerfl\xc3\xb8ting og skolen - som har adresse Borgine Sofies vei. Og det er et navn som hedrer en av de mange anonyme kvinner som hadde et strevsomt og fl\xc3\xb8tertilknyttet liv p\xc3\xa5 Steinberg._NEWLINE_Ved den offisielle avdukingen av veiskiltet, den 5. juni 2019 sa ordf\xc3\xb8rer Bent Inge Bye, at det er sjelden kvinner blir veinavn og enda sjeldnere at hverdagsmennesker f\xc3\xa5r veier oppkalt etter seg - derfor var dette en veldig hyggelig anledning. Og at Borgine Sofies vei er et symbol for alle de hverdagsmennesker som ikke f\xc3\xa5r et minnesmerke._NEWLINE_Borgine Sofie var den siste kvinnen som bodde p\xc3\xa5 g\xc3\xa5rden \xc3\x98en. Hun var f\xc3\xb8dt 4. juni 1868 og levde til 3. januar 1941. Hun var Steinbergjente i mange generasjoner tilbake, det samme var hennes mann Kristian \xc3\x98en. Borgine Sofie bodde kun f\xc3\xa5 meter fra elva og var fl\xc3\xb8terkone og fl\xc3\xb8termor, og med all sannsynlighet ogs\xc3\xa5 fl\xc3\xb8terdatter. Hun fikk sju barn, som alle levde opp. Tre av s\xc3\xb8nnene, Lars, Daniel og Frantz, ble fl\xc3\xb8tere, helt til fl\xc3\xb8tingen ble lagt ned. Den eldste s\xc3\xb8nnen, Nils Kristiansen, ble l\xc3\xa6rer, og senere overl\xc3\xa6rer p\xc3\xa5 Steinberg Skole i veldig mange \xc3\xa5r. Borgine Sofie var derved ogs\xc3\xa5 mor til den som har v\xc3\xa6rt overl\xc3\xa6rer lengst p\xc3\xa5 Steinberg Skole - p\xc3\xa5 g\xc3\xa5rden \xc3\x98ens grunn._NEWLINE_Man vet ikke mye om Borgine Sofie som person, annet enn at hun hadde et strevsomt liv med syv barn, kyr og h\xc3\xb8ns. Et gjenlevende barnebarn kan fortelle at hun var et stillfarent og arbeidsomt menneske. Hun gikk p\xc3\xa5 m\xc3\xb8ter p\xc3\xa5 bedehuset og avholdslosjen, som de fleste andre p\xc3\xa5 Steinberg, hvor hun pleide \xc3\xa5 bli igjen for \xc3\xa5 rydde etterp\xc3\xa5. De f\xc3\xa5 bildene som finnes av henne bekrefter inntrykket av et stillferdig og arbeidssomt menneske.\n_START_SECTION_\nG\xc3\xa5rden \xc3\x98en\n_START_PARAGRAPH_\nG\xc3\xa5rden \xc3\x98en gikk fra Drammenselva og opp til Steinbergveien, og fra Borgine Sofies vei og bort til veien Elvefaret. Borgine Sofies vei er derved den vestlige grensen til g\xc3\xa5rden \xc3\x98en. Steinberg Skole er bygget p\xc3\xa5 tomteareal som ble ekspropriert fra g\xc3\xa5rden \xc3\x98en. Det siste ekteparet som bodde p\xc3\xa5 g\xc3\xa5rden var Borgine Sofie og Kristian \xc3\x98en. Deres s\xc3\xb8nn Lars bodde der ogs\xc3\xa5 frem til han d\xc3\xb8de i 1968. Hovedhuset ble deretter fraflyttet og ble kun brukt som feriebolig og utleiebolig frem til det og l\xc3\xa5ven ble revet p\xc3\xa5 70-/80-tallet. G\xc3\xa5rden \xc3\x98en "forsvant" over mange \xc3\xa5r. N\xc3\xa5r tomten til skolen ble ekspropriert forsvant mye beitemark og de m\xc3\xa5tte slakte en ku. Det ble etterhvert en liten g\xc3\xa5rd \xc3\xa5 drive og mer og mer ble bebygget til boliger. G\xc3\xa5rden \xc3\x98en har v\xc3\xa6rt i samme familie siden 1773 og fortsatt bor 10 direkte etterkommere p\xc3\xa5 det som var g\xc3\xa5rden \xc3\x98en. De fire siste tomtene, hvor hovedhuset og l\xc3\xa5ve var, ble bebygget i s\xc3\xa5 sent som i 2010-2013.\n_START_SECTION_\nNavnet Borgine\n_START_PARAGRAPH_\nNavnet Borgine er meget sjeldent. Det finnes nesten ingen i dag med dette navn. Dette er et typisk Steinberg-navn, som brukes f\xc3\xa5 andre steder. Det skal imidlertid ogs\xc3\xa5 ha v\xc3\xa6rt brukt p\xc3\xa5 Vestlandet, men heller ikke i stor grad.'